《缀古诗语送无斁弟赴举》
宋代·晁补之

鲜民之生，靡瞻匪父。
母氏劬劳，宁不我顾。
兄弟无远，惟予与女。
宁子之手，此夕何夕。
我心蕴结兮，嗟予弟行役。
二之日栗烈，飘风发发。
子之清扬，麻衣如雪。
载驰载驱，出宿于干。
揆之以日，体无咎言。
既差我马，远送于野。
敦彼独宿，于林之下。
无衣无褐，不念昔者。
陟彼高冈，或降于阿。
瞻望弗及，独寐晤歌。
展转反侧，不平谓何。
显允君子，洵美且异。
温其如玉，干禄岂弟。
春日载阳，薇亦作止。
睍睆黄鸟，嘤其鸣矣。

作者简介：晁补之（公元1053年—公元1110年），字无咎，号归来子，汉族，济州巨野（今属山东巨野县）人，北宋时期著名文学家。为“苏门四学士”（另有北宋诗人黄庭坚、秦观、张耒）之一。曾任吏部员外郎、礼部郎中。 工书画，能诗词，善属文。与张耒并称“晁张”。其散文语言凝练、流畅，风格近柳宗元。诗学陶渊明。其词格调豪爽，语言清秀晓畅，近苏轼。但其诗词流露出浓厚的消极归隐思想。著有《鸡肋集》、《晁氏琴趣外篇》等。